Lise Hækkerup (S), 1999-01-21:
Jeg er glad for, at ministeren vil tage initiativ til at sikre fremme af åbenhed i forbindelse med den forskning, der modtager støtte fra eksterne kilder, hvad enten det drejer sig om konkret forskningssamarbejde, sponsoraftaler eller privat rekvireret forskning.
Det er en naturlig del af Socialdemokratiets politiske profil, at der skal være fuld åbenhed omkring den støtte, offentlig forskning modtager fra eksterne eller private kilder, at der i det hele taget skabes en større åbenhed
omkring dansk forskning
Den danske forskningsindsats er øget markant i de senere år, og dette skaber også øgede krav til, hvad de mange millioner, der bruges på forskning, egentlig bruges til.
Krav om en større synlighed er med andre ord en naturlig følge af den stigning i forskningsbudgetterne, som har fundet sted de sidste 5-6 år.
Men Socialdemokratiet ønsker ikke kun en øget synlighed
i forhold til den del af forskningen, der er internt finansieret
Det ville stå i direkte modsætning til vores ønske om at styrke dansk forskning og højne kvaliteten af forskningsresultaterne.
En lang række af de gode initiativer, der er taget på forskningsområdet i den senere tid, har haft til formål at skabe en øget dialog og øget samarbejde mellem forskningsverdenen og verden udenfor, herunder det private erhvervsliv.
Derfor har samfundet en interesse i et øget samarbejde mellem forskningsverdenen og erhvervslivet.
Forskningen er grundlaget for velfærdssamfundets udvikling, teknologisk udvikling, en øget konkurrenceevne og øget beskæftigelse og for bedre livskvalitet, for sundhed og for et bedre miljø.
Og det er ikke kun erhvervslivet, der har brug for forskningsverdenen.
Et øget samspil vil i høj grad også være til gavn for forskerne med hensyn til inspiration, finansiering, videns- og informationsudveksling, respons på forskningsresultater, testning af produkter, afprøvning af teorier i praksis osv. osv.
Specielt når der er tale om mere konkrete samarbejdsformer mellem forskningsverdenen og det private erhvervsliv, hvor forskning f.eks. finansieres af en privat virksomhed, skal vi imidlertid passe på, at forskningen ikke kommer til at foregå på virksomhedens præmisser.
For mig er det en naturlig og nødvendig følge af en forøget ekstern finansiering af forskningen, at der stilles krav om synliggørelse, om åbenhed og gennemsigtighed.
For vi skal jo kunne stole på de forskningsresultater, der foreligger.
Hvad er de ellers værd? Hr. Søren Kolstrup og fru Christine Antorini, partierne bag forespørgslen, er især interesserede i, hvilke initiativer ministeren vil tage på det sundhedsvidenskabelige område.
Det er naturligvis nødvendigt for medicinalindustrien at få testet sine nye præparater.
Det er jo til gavn for os alle sammen, men det er lige så nødvendigt, at vi kan stole på de anbefalinger, der følger med.
Derfor må det være en forudsætning, at offentligheden har mulighed for at vurdere, om forskningsresultater og anbefalinger, der følger af eksternt finansieret sundhedsforskning, er troværdige, og at de ikke er farvede af økonomiske interesser eller lignende.
Jeg vil gerne pointere, at for mig er det vigtigt at sikre og fremme en større åbenhed og gennemsigtighed og dermed en større troværdighed omkring forskningen og forskningsresultaterne på alle forskningsområder og det uanset finansieringsform og uanset omfanget af offentlighedens bevågenhed.
På den anden side er det som sagt vigtigt, at vi kan stole på, at forskningen ikke kommer til at foregå på erhvervslivets præmisser.
Det er altså et spørgsmål om at finde en balance mellem på den ene side at sikre den frie og troværdige forskning og på den anden side at åbne op for, at forskningsresultater i højere grad kommer omverdenen til gode.
Socialdemokratiet ser med positive øjne på, at der i Forskningsministeriet arbejdes videre med konkrete initiativer til en øget sikring af åbenheden og troværdigheden i forbindelse med den eksterne finansiering af offentlig forskning, men det tror jeg nok de allerede er i gang med.